Suomen kotisairaalayhdistys ry piti ***Tulevaisuuden kotisairaala*** -hybridikoulutustapahtuman 14.3.25 Helsingissä***.*** Yhdistys on perustettu 2024 lisäämään kotisairaalatyön tunnettavuutta ja tuomaan ammattilaisten näkemyksiä kansalliseen keskusteluun sekä rakentamaan yhteistyötä myös kansainvälisesti.

Koulutuspäivässä nostettiin esille kotisairaalatoiminnan moninaisuus Suomessa eri hyvinvointialueilla. Olemassa olevia järjestämisen malleja peilattiin STM:n viime vuonna julkaisemaan selvitykseen ***Kotisairaalatoiminnan nykytila, vaikuttavuus ja mittaaminen****.* [*http://urn.fi/URN:ISBN:978-952-383-125-4*](http://urn.fi/URN%3AISBN%3A978-952-383-125-4)

Koulutuspäivässä kuultiin alan asiantuntijoiden näkemyksiä kotisairaalatoiminnan tulevaisuudesta. Esille nostettiin merkittäviä muutostarpeita lainsäädännön suhteen. Voimassa oleva lainsäädäntö ei tunnista eikä selkeästi määrittele kotisairaalassa tapahtuvaa hoitoa. Myöskään THL:n tilastointi nykyisellään ei mahdollista kotisairaalahoidon dokumentointia ja kuvaamista omana kokonaisuutenaan, vaikka kotisairaalassa tapahtuva hoito poikkeaa monin tavoin perinteisestä sairaalahoidosta. Nämä ovat esteitä esimerkiksi toiminnan kehittämiselle ja vaikuttavuuden arvioinnille. Koska kotisairaalatoiminta on voimakkaassa kasvussa ja se nähdään tulevaisuudessa keskeisenä osana Suomen terveydenhuoltojärjestelmää, olisi edellä mainitut puutteet mitä pikimmin korjattava. Valtakunnallisena asiantuntijaverkostona Suomen kotisairaalayhdistys haluaa tuoda oman panoksensa tähän kehittämistyöhön. Uskomme, että meillä on myös paras ammatillinen tieto ja osaaminen substanssikysymyksissä.

Koulutuspäivässä keskusteltiin laajasti tarpeesta yhtenäistää kotisairaalatoimintaa tuottavien toimijoiden käyttämiä vaikuttavuus-, kustannuslaskenta- ja laatumittaristoja. Tällä hetkellä yhtenäistä mittaristoa ei ole, joten esim. kustannusvaikuttavuuden arviointi muuhun hoitoon verrattuna ei ole validia, vaikka kansainvälisen kirjallisuuden valossa arviot ovatkin myönteisiä.

Myös uutta tutkimusta kotisairaalatoiminnasta tarvitaan. Sen edellytyksenä on käsitteistön yhtenäistäminen. Asiakasnäkökulmastakin termistön moninaisuus luo epäselvyyttä ja voi vaikuttaa kielteisesti asiakaskokemukseen.

Valtakunnallisesti toimivana yhdistyksenä näemme tässä laajan vaikuttamismahdollisuuden yhdessä eri toimijoiden kanssa niin lainsäädännön kuin tutkimusosaamisenkin suhteen, ja kutsumme alan ammattilaisia yhteistyöhön. Meillä on valmius osallistua kotisairaalatoiminnan ja kriteeristön yhtenäistämiseen lausuntoja ja kannanottoja antamalla. Haluamme olla mukana vahvistamassa ja integroimassa kotisairaalatoimintaa merkittäväksi osaksi terveydenhuoltojärjestelmäämme.

**Suomen kotisairaalayhdistys ry hallituksen puolesta**

Unto Päivärinta, pj.

unto.paivarinta@etelasavonha.fi

040 417 3727

[www.suomenkotisairaalayhdistys.yhdistysavain.fi](http://www.suomenkotisairaalayhdistys.yhdistysavain.fi)